MENDIZABAL MENDIZABAL (EAJ, 2013-02-28):
Egun on. Eskerrik asko presidente andrea, sailburuak, legebiltzarkideok.
Nire aurretik hitz egin duzuenok kokatu duzue gaiaren nondik norakoa, beraz, gauza batzuk agian errepikatu egin ditu baina horregatik ez ditut aipatu gabe utzi nahi.
Gure taldeak aurkeztu duen zuzenketarekin eta adostutako erdibidekoarekin adierazi nahi duguna da oinarrizko hezkuntzaren curriculumean jasotako helburuen artean ageri dena, hau da, hezkuntzari ere badagokiola elikadura orekatuak bizitza pertsonalari eta sozialari dakarzkion onurak garatzea eta balioa ematea.
Horregatik, eskolako elikadurak izan beharreko ezaugarriak kontuan hartu behar dira, hala nola, ziurtasuna energia eta nutrizio ekarpen egokia, osasun alorreko indarreko jarraibideak betetzea, ikasleen heziketa lortzea esparru horretan ere; ohitura onak barneratzea azken finean.
Helburu horiek lortzeko, beraz, arreta berezia eskaini behar diogu jantokien kudeaketari. Izan ere, eskolako jantokiak hainbat zeregin betetzen du eta horien artean garrantzia bereziko bat: Zeregin soziala alegia, indarrean dagoen legediak lehentasuna ematen baitio ekonomikoki mesedetu gabeko inguruetako ikasleek, horiek ere zerbitzu honetaz gozatzeari.
Bestetik, zeregin nagusienetakoa nutrizionala izanik ere, jateko ohiturak sustatzea mailan elkar bizitzen eta partekatzen eta gastronomiari buruz ikasi, esperimentatu eta gozatzea ere ez dira aparte utzi beharreko zereginak. Gurean geroz eta eskari handiago den zerbitzu bat da jantokiena oker ez banago eta Celaá andreak aipatu duen bezala aurreko ikasturtean 90.000 haur ibili da gure jantokietan.
Eta Ubera andreak esan duen bezala, 2000. urtetik aurrera jantoki horiek araututa ditugu Jaurlaritzaren agindu bidez eta gaur arte behintzat esan dezakegu oso ondo funtzionatu den zerbitzu izan dela.
Ateak irekitzea esaten zenuen Ubera andrea. Esan nahi dizut agindu horretan aditzera ematen dela ikastetxeetako ordezkaritza duen organo gorenak onartu behar duela ikasleen partaidetza osasun eta giza ohituren gaineko hezkuntza irizpideak finkatzerakoan. Eta gero hor erabakitakoak eskolako monitoreei helaraztea.
Hala ere, errealitateak esaten digu ohitura horien prestakuntza programa garatzerakoan oso desberdina izan dela ikastetxeetan gertatutakoa eta gehienetan aisia antolatzeko programak izan direla soilik. Alde horretatik, jantokiek duten funtzio hezitzailea oso da garrantzizkoa baina ez dagokio berari bakarrik. Kolektibo ugarik parte hartu behar du elikadurako ohiturak barneratze ekintzetan, bizitzako beste gauza batzuetan bezala, tribu osoa behar da haur bat hezteko, ez? Hala nola familia, jantokia, gela, irakasleak, etabar.
Bada ekimenik jantoki prozesu hezitzailearen parte gisa antolatzeko helburu denik eta ikastetxeko proiektuan agertzen dena, badago. Eta bide horretatik sakondu beharko litzatekeela iruditzen zaigu. Horregatik, erdibidekoaren bigarren puntuan dioena: "Ebaluatu egin behar direla eta kasuan gauzak hobetu, beti dagoelako zer hobetu".
Jantokiko zerbitzuan parte hartzen duten partaide guztien arteko behar adineko koordinazioa egon behar da, horrek zerbitzuaren kalitatea handiagoa izaten lagunduko duelako. Ikastetxe asko ari da horretan eta segi egin beharko da bide horretatik.
Bestetik, gurasoek badute kezka eta interesa eskola jantokiaren dinamikari buruz eta hor, menuaz gain, badira beste elementu batzuk aipatzen dituztenak. Esate baterako, ikastetxeen eta katering enpresen arteko komunikazioa hobetzea. Gainera, Administrazioetatik bidaltzen ditugun mezuak sendoak izatea eskatzen digute elikadura osasungarriari buruz ari garenean edo elikadura jasangarriari buruz ari garenean. Horregatik, antolatu izan dira nutrizio gaietako prestakuntza saioak edo janarien manipulaziorakoak jantokietan ari diren profesionalen balio aintzat hartzeko eta motibatzeko aldi berean.
Beraz, araudietan aurrikusitako kalitate kontrol guztiak bete behar dira. Horretarako, ezin bestekotzat jotzen dugu jantokiaren ardura duten organo guztien partaidetza, hasi Eskola Kontseilutik eta jantokiko langileetaraino.
Kalitate kontrol horiek ere enpresen homologaziorako baldintza pleguetan ageri dira eta batez ere proposatzen dugu baldintza teknikoetan erdibidekoan aipatzen ditugun eskakizun edo elementu horiek sartzen segitzea. Eta, besteak beste, menuetako elikagaien aniztasuna, elikagai fresko eta ingurukoak erabiltzea, ikasleen ohiturak eta jarrera osasungarriak lantzea, aldiro erabiltzaileen eta gurasoen asebetetze azterlana egitea.
Baldintza plegu tekniko horietan, beraz, behar diren egokitzapen eta eguneraketak egitea edo egiten segitzea proposatzen dugu osasuna sustatzeko orientabideekin bat etor daitezen, energia eta nutrizio kalitatean aurrera egin dezagun eta ikasleen nutrizio hezkuntza lagungarri izan daitezen.
EH Bilduk proposatzen duen autokudeaketari buruz, berriz, tamaina handiegia ez duten ikastetxeetan agian bideragarria da baina ez guztietan. Eta horretarako, une oro kontuan hartu izan beharko ditugu eskuragarri ditugun baliabideak. Edozein dela ere modua edo proiektua, horren bideragarritasuna aztertu beharko litzateke aldez aurretik.
Eta horrekin erantzuten dizut, Ubera andrea, ez dago ezkutuko arrazoirik; bideragarritasuna da aztertu beharrekoa.
Gure ustez gaur egun indarrean dauden zerbitzuak ondo betetzen ditu gizartearen eskariak baina aipatu ditugun hari horietatik tira egin beharko dugu zerbitzua etengabe hobetzen segitzeko, familiekin etengabe elkarrizketa eta lankidetza bideak zabalik izanik betiere, araudiak dagoeneko ematen duelako horretarako bide.
Proiektu pilotoak aipatu dituzu eta esan dizut lehenago ere baldintza guztiak betetzen dituzten kudeaketak sistemaratzeko aukerak baleude ere, unean-unean eskuragarri dauden baliabideak aztertu beharko liratekeela.
No era mi intención de entrar a la anécdota pero, señora Celaá, el Partido Nacionalista Vasco no ha hecho ninguna cura de realismo porque a pesar de no haber estado tres años y medio en el Gobierno, el Partido Nacionalista Vasco siempre ha sido consciente de la realidad que vive el pueblo vasco.
Eskerrik asko.